Vermoor vir niks | The new South Africa
Posted on May 26, 2010 by rudiprinsloo
Mev. Rina van Tonder en haar seun Killian kyk na haar man se lyk. Foto: Alet Pretorius
'n Pensioentrekker van Kwaggasrand in Pretoria-Wes is gisteroggend, oomblikke nadat hy by 'n ysterwarewinkel uitgeloop het, doodgeskiet – vir niks.
Nadat hy geskiet is, het mnr. Killian Johannes van Tonder (75) op die randsteen gaan sit, aan 'n bystander gewys waar hy geskiet is en toe gesterf.
Van Tonder se vermeende moordenaars, wat onderskeidelik 16 en 21 jaar oud is, is 'n rukkie later deur gemeenskapslede in 'n buite-toilet 'n paar strate van die Wespark-ysterware-en-pandjieswinkel vasgetrek.
"Dít sal maak dat ek 'n geweer leegmaak waar ek kom," het mnr. Hennie van Tonder (43) geskree toe hy by die toneel in Innersingel opdaag waar sy pa dood is.
"Dié goed (misdadigers) moet padgee uit ons land uit."
Van Tonder se moord kom sowat ses weke ná die dood van mnr. Willie Pienaar (24), wat in soortgelyke omstandighede voor die Kwaggasrand-winkelsentrum naby dié toneel in die kop geskiet is.
Gemeenskapslede het ná Pienaar se dood ook op sy vermeende moordenaars afgestorm en drie mans, van wie een glo dood is nadat hy aangerand is, aangekeer.
Mnr. Nick Coetzee, eienaar van die pandjieswinkel, het gister gesê Van Tonder, 'n gereelde kliënt, het kort voor sy dood moere en boute gekoop.
"Ons het nog so lekker gestaan en gesels voordat hy hier uit is," het Coetzee gesê.
"Ek het gesien hoe staan die twee by hom by die bakkie. Die oom het aanmekaar 'help' geskree. Een het sy arm opgelig en hom toe geskiet.
"Ek het uitgehardloop, want 'n mens kan nie net sit en kyk hoe iemand doodgeskiet word nie. Hy het geskree om hulp. Jy kan nie anders as om hom te help nie."
Coetzee se seun, Martin (18), is na Van Tonder waar hy op die randsteen gesit het.
Van Tonder het Martin gewys waar hy geskiet is, agteroor gaan lê en gesterf.
Kapt. Tessa Jansen, polisiewoordvoerder, het gister gesê volgens die verdagtes wou hulle Van Tonder nie kaap nie, hulle wou net geld hê.
Die volgende oomblik is Van Tonder geskiet en die verdagtes het met leë hande weggehardloop.
"Die gemeenskap het hulle agternagesit. Hulle het in die buite-toilet van 'n erf in Middelsingel gaan wegkruip waar hulle gekry is," het Jansen gesê.
"Toe die polisie op die toneel kom, was mense besig om die mans aan te rand."
Die polisie het die mense en die verdagtes uitmekaar gehaal en die twee in hegtenis geneem.
Die vuurwapen wat hulle glo gebruik het om Van Tonder mee te skiet, is in die toilet gevind.
Terwyl polisielede besig was om die moordtoneel te ondersoek, het Van Tonder se vrou, Rina (69) en sy ander seun, Killian (46), by die toneel opgedaag.